## Carlos Mazón assegura que l’hospital d’Ontinyent disposarà de “serveis sanitaris essencials i de qualitat” per a la comarca

*** El president de la Generalitat ha garantit que el tractament de diàlisi es tornarà a prestar al municipi i evitarà els trasllats dels ciutadans a altres comarques
* Davant de la falta de mitjans detectada, s’ha activat la tramitació per a licitar els quiròfans i el seu equipament, l’esterilització i els serveis d’endoscòpia
* Jorge Rodríguez agraeix la sensibilitat del president Mazón amb l’hospital i la recuperació de serveis sanitaris al municipi**

**Ontinyent.**

El president de la Generalitat, Carlos Mazón, ha assegurat que l’hospital d’Ontinyent disposarà dels serveis sanitaris “essencials i de qualitat”, i ha garantit que el tractament de diàlisi tornarà a l’àrea de salut per a evitar els desplaçaments dels ciutadans a altres comarques.

El president ha visitat aquest dijous l’hospital d’Ontinyent acompanyat pel conseller de Sanitat, Marciano Gómez; el president de la Diputació de València, Vicente Mompó, i l’alcalde d’Ontinyent, Jorge Rodríguez, per a conéixer, junt amb l’equip sanitari, la situació del centre.

En les declaracions que ha fet als mitjans de comunicació, Carlos Mazón ha informat que ha pogut constatar després d’aquesta vista la falta de mitjans i dotació que hi ha a l’hospital d’Ontinyent, on ha comprovat la falta de quiròfans o de serveis essencials, com el d’esterilització o de proves endoscòpiques. “Ens hem trobat un hospital a terminis i de pegats, que no està a l’altura dels ciutadans, i des de la gestió pública millorarem el tracte sanitari que es mereix aquest departament de salut”, ha indicat.

Davant d’aquesta situació, Mazón ha avançat que la Conselleria de Sanitat “es posarà a treballar de manera immediata per a dotar aquest centre de tots els serveis necessaris per a atendre el pacient”, perquè, segons ha assegurat, “la sanitat ha passat de prioritària a urgent per a aquest Consell”. Per això, s’ha iniciat la tramitació per a la licitació dels quiròfans i el seu equipament, els contractes d’esterilització i els serveis d’endoscòpia.

Així mateix, ha indicat que el Servei de Diàlisi es tornarà a prestar a la població d’Ontinyent per a evitar el trasllat a altres comarques, al qual es veuen sotmesos en aquests moments els pacients.

El cap del Consell ha agraït la col·laboració de l’alcalde d’Ontinyent per a treballar de manera coordinada per a millorar la dotació de serveis sanitaris al municipi i l’atenció dels professionals, que estan fent un gran esforç per atendre els pacients en les condicions actuals.

Per la seua banda, l’alcalde d’Ontinyent, Jorge Rodríguez, ha destacat la “sensibilitat que han demostrat des del primer moment tant el president Mazón com el president Mompó, quan els vam manifestar les problemàtiques que més ens preocupaven com a ciutat. Sempre parlàvem de l’hospital, perquè s’havien paralitzat les obres sense saber molt bé per què i solament s’haurien obert les consultes externes”. Rodríguez ha insistit a estar “molt satisfet de saber que es torna a prestar la diàlisi a Ontinyent i agraït també de la conversió de l’actual hospital en un hospital per a malalts crònics i pel compromís amb la sanitat pública de la comarca”.

**Nou hospital**  
   
El nou hospital d’Ontinyent està dotat de serveis d’hospitalització i serveis generals, bloc d’accessos i consultes externes, bloc quirúrgic, maternitat, radiodiagnòstic i urgències.

S’amplia l’atenció a les i els pacients passant de 3 a 5 quiròfans, dos paritoris, 12 llocs d’urgències més i 6 llocs de dia més a l’hospital de dia. Disposarà de 80 llits projectats en 48 habitacions d’ús individual i 16 habitacions dobles, i l’àrea de Consultes Externes es compon de 26 consultes.

El nou centre hospitalari prestarà assistència especialitzada a més de 54.000 pacients de les poblacions següents del Departament de Salut: Albaida, Agullent, Aielo de Malferit, Atzeneta d’Albaida, Bèlgida, Benissoda, Bocairent, Bufali, Carrícola, el Palomar, Fontanars dels Alforins i Ontinyent.

Fecha: 03/08/2023